Kommissionens forordning (EF) nr. 2871/2000

af 28. december 2000

om tilpasning af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart til den videnskabelige og tekniske udvikling

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart(1), senest ændret ved Kommissionens forordning (EF) nr. 1069/1999(2), særlig artikel 11, og

ud fra følgende betragtninger:

(1) Ifølge forordning (EØF) nr. 3922/91 foretager Kommissionen de nødvendige ændringer i de fælles tekniske krav og administrative procedurer anført i bilag II til forordningen, når den videnskabelige og tekniske udvikling kræver det. Sådanne ændringer er nu påkrævet, specielt for at forbedre kravene til sikkerheden.

(2) JAR 1 - "Definitions" (definitioner og forkortelser) er ændret for at indføre en definition for motoriserede dragefly (microlight aircraft).

(3) JAR 25 - "Large Aeroplanes" (store flyvemaskiner) er ændret for at medtage ajourførte krav i medfør af harmoniseringstiltagene i JAA/FAA-regi og navnlig kravene til accelerationstop-distance og dermed forbundne præstationer.

(4) JAR E - "Engines" (motorer) er ændret for at indføre nye krav i medfør af harmoniseringstiltagene i JAA/FAA-regi og for at indføje visse redaktionelle ændringer.

(5) JAR TSO - "Technical Standard Orders" (tekniske standardordrer) er ændret med henblik på indførelse af nye TSO og revidering af eksisterende TSO i overensstemmelse med ændringer i andre JAR.

(6) De i denne forordning fastsatte foranstaltninger er i overensstemmelse med udtalelse fra Udvalget for Regler om Flysikkerhed(3) -

UDSTEDT FØLGENDE FORORDNING:

Artikel 1

Bilag II til forordning (EØF) nr. 3922/91 erstattes af bilaget til denne forordning.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. december 2000.

På Kommissionens vegne

Loyola De Palacio

Næstformand

(1) EFT L 373 af 31.12.1991, s. 4.

(2) EFT L 130 af 26.5.1999, s. 16.

(3) 10. november 2000.

BILAG

"BILAG II

Liste over gældende forskrifter omfattende de i artikel 3 nævnte fælles tekniske krav og administrative procedurer

1. Generelt og procedurer

JAR 1 Definitions and abbreviations (definitioner og forkortelser) til og med ændring 5 af 15. juli 1996 samt ændring 1/97/1, 12. december 1997 og 1/99/1, 18. oktober 1999.

2. Typecertificering af produkter og dele

JAR 22 Sailplanes and Powered Sailplanes (svævefly og motorsvævefly) til og med ændring 5, 28. oktober 1995.

JAR-25 Large Aeroplanes (store flyvemaskiner) til og med ændring 15, 1. oktober 2000.

JAR-AWO All Weather Operations (altvejrsoperationer) til og med ændring 2, 1. august 1996.

FAR-E Engines (motorer) til og med ændring 10, 15. august 1999.

JAR Propellers (propeller) til og med ændring 7, 22. oktober 1987 og ændring P/96/1, 8. august 1996.

JAR-APU Auxiliary Power Units (hjælpemotoranordninger) til og med ændring 2, 26. september 1983 og ændring APU/92/1, 27. april 1996 og APU/96/1, 8. august 1996.

JAR-TSO Technical Standard Orders (tekniske standardordrer) til og med ændring 3, 28. april 1998 og ændring TSO/00/4, 1 september 2000.

JAR VLA Very Light Aeroplanes (meget lette flyvemaskiner) 1. udgave, 26. april 1990 og ændring VLA/91/1, 22. oktober 1991 og VLA/92/1, 1. januar 1992.

JAR 145 Approved Maintenance Organisations (godkendte vedligeholdelsesorganisationer) pr. 1. januar 1992."